依韻和王宣徽奉安中太乙神像
作者：王珪
朝代：宋

paragraphs: 太乙真庭結寶壇，中涵元象本無言。
三山波湧樓臺近，北極星環劍佩尊。
歲入飛宫初在丑，神移列馭直從坤。
妖氛自逐靈旂捲，瑞穀常登御廪蕃。
曉日破紅浮鬭栱，夕雲凝紫護周垣。
龍隨御筆棲碑首，鶴带仙書語洞門。
天馬應歌來仗衞，嶽祗聫職聽朝昏。
傳聞詞客新吟苦，玉案纔承上帝恩。